Kui vaadata kogu puuetega seotud  asjaajamiste kronoloogiat, mis on ka perearstide seltsi kodulehel üleval (www.perearstiselts.ee, toim. ), siis võime tõdeda, et perearstid on järjepidevalt teemaga tegelenud juba 10 aastat. Meil on raske kokku lugeda neid töötunde, mida oleme kulutanud erinevates komisjonides, töögruppides ja koosolekutel osalemisele, dokumentatsioonide lugemisele, ettepanekute kirjutamisele, lahenduste väljatöötamisele panustamisele jne.   Oleme tõepoolest püüdnud  muuta kogu süsteemi oluliselt tõhusamaks ja arstisõbralikumaks. Tagantjärele kogu protsessi meenutades ja kirjapandut lugedes tekib tunne, et tegemist on absurdikomöödiaga, kus kõikidel osalejatel on oma stsenaarium ja oma visioon sellest, kuidas lugu peab kulgema. Igal juhul ei ole tulemus olnud meid rahuldav. Hea tahte lepingus, mille kirjutasime perearstide seltsi juhatuse ja ministri poolt koos alla 2009.aasta detsembris, on ühe olulise punktina välja toodud puuete süsteemi kaasajastamine. Pidasime tol  korral silmas E-tervise võimaluste igakülgset arendamist ja kasutamist nii, et terviseseisundi kirjeldused oleksid kättesaadavad sotsiaalkindlustusameti ekspertarstidele, kes siis nende andmete alusel saaksid ise vastavad otsused puude või töövõimekaotuse raskusastme osas teha. Tänaseks on meile öeldud, et selline lahendus võib teoks saada alles 2013. aastal. Leiame, et see on väga kauge tähtaaeg ja tehniliselt oleks hea tahte juures seda võimalik teostada juba 2012.aastal.